B4-0632, 0633 και 0634/96

Ψήφισμα σχετικά με τον εμφύλιο πόλεμο στη Λιβερία

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του σχετικά με τη Λιβερία καθώς και εκείνα για τις συγκρούσεις που απειλούν τον πληθυσμό διαφόρων χωρών της Αφρικής,

Α. εκφράζοντας έντονη ανησυχία για τη συνέχιση του εμφυλίου πολέμου στη Λιβερία και για τη σοβαρή κατάσταση σε ανθρωπιστικό επίπεδο που δημιουργήθηκε με την επανάληψη συγκρούσεων μεταξύ αντιμαχομένων φατριών στην πολιορκημένη πρωτεύουσα Μονρόβια που έχει ως επακόλουθο τη μετακίνηση εκατοντάδων χιλιάδων ατόμων,

Β. εκφράζοντας την ανησυχία του για το γεγονός ότι χιλιάδες αθώων αμάχων πολιτών που προσπαθούν να ξεφύγουν από τις παρατεινόμενες συγκρούσεις μεταξύ των φατριών κινδυνεύουν να μη βρουν ασφαλές καταφύγιο στις γειτονικές χώρες και εξακολουθούν να υποφέρουν λόγω της μη συμμόρφωσης των πολιτικών ηγετών τους και των ηγετών των φατριών προς την ειρηνευτική συμφωνία της Abuja,

Γ. χαιρετίζοντας την απόφαση που έλαβαν εν τέλει τα Ηνωμένα Έθνη να παράσχουν στις γειτονικές χώρες τα μέσα για την υποδοχή των προσφύγων από τη Λιβερία,

Δ. αναγνωρίζοντας ωστόσο τις προσπάθειες που έχουν ήδη καταβάλει οι γειτονικές χώρες για να βοηθήσουν τις χιλιάδες των προσφύγων της Λιβερίας τους οποίους, ο εμφύλιος πόλεμος που μαίνεται στη χώρα τους από το Δεκέμβριο του 1989, οδήγησε σε αναγκαστική έξοδο ακόμα και σε εξορία,

1. καταδικάζει τις διάφορες αντίπαλες φατρίες που συνεχίζουν τις μάχες, τις λεηλασίες και τις σφαγές αμάχων εξαναγκάζοντας κατ' αυτόν τον τρόπο τον πληθυσμό να εγκαταλείψει τη Λιβερία;

2. καλεί όλες τις αντιμαχόμενες φατρίες της Λιβερίας να παύσουν πάραυτα τις συγκρούσεις και να επαναδραστηριοποιήσουν την ειρηνευτική διαδικασία, βάσει της συμφωνίας της Abuja, προκειμένου να αποφευχθούν περαιτέρω ταλαιπωρίες αθώων αμάχων πολιτών;

3. καλεί την Επιτροπή, μέσω του Ευρωπαϊκού Γραφείου Ανθρωπιστικής Βοήθειας Εκτάκτου Ανάγκης (ECHO), να χαράξει στρατηγική για να αντιμετωπισθούν οι ανθρωπιστικού χαρακτήρα ανάγκες των αμάχων της Λιβερίας και συγκεκριμένα για να δημιουργηθεί στην περιοχή χώρος για ανθρωπιστικούς σκοπούς;

4. υποστηρίζει τις προσπάθειες της Ύπατης Αρμοστείας των ΗΕ για τους Πρόσφυγες και των Μη Κυβερνητικών Οργανώσεων στην περιοχή αυτή υπέρ της προστασίας των προσφύγων;

5. απευθύνει έκκληση στις γειτονικές χώρες να επιτρέψουν στα θύματα των συγκρούσεων στη Λιβερία να βρουν καταφύγιο σ' αυτές, σύμφωνα με το διεθνές δίκαιο και ζητεί από την Ευρωπαϊκή Επιτροπή και τα Ηνωμένα Έθνη να παράσχουν την αναγκαία συνδρομή στις γειτονικές χώρες που δέχονται τους πρόσφυγες ούτως ώστε να τους διασφαλίσουν τη χορήγηση ασύλου, σύμφωνα με τους διεθνείς ανθρωπιστικούς κανόνες;

6. καλεί το Συμβούλιο Ασφαλείας του ΟΗΕ και την Ευρωπαϊκή Ένωση να λάβουν τα μέτρα που θα παράσχουν τη δυνατότητα να υποστηριχθεί το ειρηνευτικό σχέδιο και να ευνοηθεί η εθνική συμφιλίωση στη Λιβερία, σύμφωνα με το ψήφισμα της 18ης Απριλίου 1996 ((ΣΠ της ημερομηνίας αυτής, Μέρος ΙΙ, σημείο 10.));

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στους Γενικούς Γραμματείς του ΟΗΕ και της ΟΑΕ καθώς και στο Συμβούλιο του κράτους και στη μεταβατική κυβέρνηση της Λιβερίας, στις κυβερνήσεις της Γκάνα, της Ακτής του Ελεφαντοστού, της Σιέρρα Λεόνε, της Γουϊνέας και της Νιγηρίας.